da en en en fr de da id da sv da da da da da da da da da da da da da da da da en en
På sporet igen. Gevinster til 1. og 3. holdet - Svanholm Cricketklub
Fredag d. 17. maj 2019 kl. 20:14 af Henrik Pfaff
Efter sidste weekends traurige resultater gik det fremad igen i denne weekend. Førsteholdet havde hjemme besøg af Skanderborg, der har fået københavnsk forstærkning i form af vores gamle medlem Monty (Taranjet Singh).
Efter os frekventerede han Ishøj, sidste år kørte han til Herning, men Skanderborg har åbenbart tilbudt bedre vilkår, for nu spiller han for Skanderborg. Hans træning foregår i landsholdsregi på Svanholm Park, sådan kan man jo klare den. Omar Hayat, der også en gang spillede for Svanholm, har efter ophold i diverse københavnske klubber sidst KB også valgt Skanderborg, der desuden har fået en landsholdkaster fra Namibia, så det er et solidt hold.
Vi startede ved gærdet og efter en heftig start faldt Jonas Henriksen i femte over ved totalen 27. Hamid Shah har det ikke for godt med ryggen og så besværet ud i begyndelsen, men blev efterhånden varmet op og spillede i bedste Hamid-stil. Det endte, da han gik lbw som fjerde gærde ved totalen 149. Da havde han lavet 75 på 102 bolde.
Hamid i 'fuld' sving mod Skanderborg
Så var vi efterhånden sluppet over overne fra manden fra Namibia, der var svære at få afsted. Zishan Shah med 48 på 61 bolde og Mads Henriksen med 43 på kun 38 bolde fik totalen opad. Vi endte med 245 for 7.Flere end det lyder til, for banen var tung.
Mads Strandby Henriksen i gang med sin hurtige og veltimede inning.
Den gode Monty bed sig fast og holdt sammen på Skanderborgs gærdeside, men løb sig selv ud som 6 gærde – da havde han scoret stort set halvdelen – 65- af holdets 124. Skanderborg endte med 156. Hamid Shah 3/27, Hasan Rashid 2/16.
Der var 50 overes debut af Pratek Kerr, der er kommet fra Copenhagen. Han kaster nærmest præcist som et urværk (1/16 på 7 overe).
Holdet spiller T 20 søndag i Albertslund.
3. holdet havde besøg af Taastrup, der består af tidligere herlevspillere. Herlev har overtaget tjansen i Taastrup (og taget navneforandring ) efter den oprindelige klub opgav og resterne nu spiller i Glostrup blandt andet sammen med de frafaldne Taha Ahmed og Kizhar Javiad fra os.
Vores halvleg blev totalt domineret af de to drengespillere Musa Mahmood 90 og Lucky Ali 40. Kampen gik over 30 overe og det var lige lidt nok til at Musa kunne nå et velfortjent century.Juniorspilleren Aqdus Rakman bidrog med lidt hitning (20).
210/7på 30 overe kunne lyde af meget, men Taastrup var ikke så ringe ved gærdet og hamrede løs. Det giver muligheder for en spinner som genopstandne Sami Ahmad (ude et halvt år efter benoperation) og hans resultat blev smukke 5 for 22. Der var debut til venstrehånden fra juniorholdet Zaaid Sethi, der kastede mens det var svært, og endte med 1 for22 på 5 overe.
Den slags slag, som ses i TV er meget populære, men det er ikke smart, når de ikke lykkes. To gange forsøgte Rakhman og den anden gang lykkedes det ham at blive grebet ud.
Men han skal være tilgivet, for om tirsdagen vandt 3. holdet en T 20 over Copenhagens førstehold og Rakman scorede uden smarte detailer sit livs topnotering på 55 not out på ret få bolde
Topscorer Musa Mahmood havde taget det på sig, at overrække ”debutant 3. holdskasket” til Zaaid Sethi
2. holdet havde friweekend.